Дызэрыт илъэсым и етIуанэ Iыхьэм зэхэтынущ Тырныауз и вольфрам-молибден къыщIэхыпIэм теухуа аукционыр
Тырныауз и вольфрам-молибден къыщIэхыпIэм теухуа аукционыр дызэрыт илъэсым и етIуанэ Iыхьэм зэхэтынущ. Апхуэдэу жиIащ Урысей Федерацэм щIым и гъэтIылъыгъэхэмрэ экологиемкIэ и министр Донской Сергей. «Зи гугъу тщIы пIалъэр мы гъэм и етIуанэ Iыхьэращ. Лицензэ тынымкIэ планым а щIыпIэр хыхьащ. ПэщIэдзэ уасэр сом меларди 4-м ноблагъэ», — къыхигъэщащ министрым.
Урысей Федерацэм и Президент Путин Владимир Правительствэм пщэрылъ щищIам ипкъ иткIэ, зи сэбэп хэлъ IуэхущIапIэхэм ядэщIыгъуу хэплъэну къыхалъхьащ Тырныауз и вольфрам-молибден къыщIэхыпIэхэр зэфIэгъэувэжыным ехьэлIа лэжьыгъэхэр, а проектым и финанс-экономикэ щытыкIэри хыхьэу, икIи хуэфащэ жэрдэмхэр ягъэбелджылыну хуагъэуващ.
НэгъуэщI щIыпIэхэм къраш хьэпшыпхэм япэхъун къыщIэгъэкIынымкIэ программэм ипкъ иткIэ, къэрал дэIэпыкъуныгъэ зратыну ягъэлъэгъуа проектхэм мы комплексыр хыхьащ. ЗэрыхуагъэфащэмкIэ, Тырныауз и вольфрам-молибден комбинатыщIэм и фIыгъэкIэ Къэбэрдей-Балъкъэрым лэжьапIэ IэнатIэ миным щIигъу къыщызэIуахынущ. Инвестицэпроектым и уасэр сом мелард 14,2-рэ мэхъу.
